Lukumaraton

**Lukumaraton** on tapahtuma, jossa luetaan ääneen yksi tai useampi kaunokirjallinen teos kokonaan tai pitkä ote laajasta teoksesta. Lukijoita on useita, jopa kymmeniä, ja he voivat olla näyttelijöitä tai muita julkisuuden henkilöitä tai tavallisia ihmisiä. Lukumaraton voi olla yleisötilaisuus, televisio-, radio- tai verkkolähetys tai kaikkien näiden yhdistelmä. Lukumaraton voidaan myös julkaista ääni- tai kuvatallenteena.

## Lukumaratoneja
Tampereen Työväen Teatterissa luettiin vuonna 1993 Olli Jalosen romaanitrilogia *Johan ja Johan* (1989), *Isäksi ja tyttäreksi* (1990) ja *Elämä, ja elämä* (1992) lukumaratonissa, joka kesti 29 tuntia 34 minuuttia.

Joulukuussa 2023 Norjan yleisradioyhtiö NRK järjesti Jon Fossen saaman Nobelin kirjallisuuspalkinnon kunniaksi 40 tunnin lukumaratonin, jossa 47 näyttelijää luki 40 Fossen näytelmää peräjälkeen.

### Yleisradion lukumaratonit
Myös Yleisradiolla on oma lukumaraton-konsepti. Ensimmäisessä, Suomen itsenäisyyspäivän 2024 alla järjestetyssä 18-tuntisessa lukumaratonissa 67 tunnettua suomalaista luki Väinö Linnan *[[Tuntematon sotilas]]* -romaanin kirjan 70-vuotisjuhlan kunniaksi. Suora lähetys esitettiin Yle Areenassa 5.-6. joulukuuta. Lähetys näkyi myös Yle Teemalla. Kuvauspaikkana olivat Tripla-kauppakeskuksessa sijaitsevat entiset Musiikkimuseo Famen tilat Helsingin Pasilassa, ja esiintyjien taustana oli ikkunasta näkyvä katunäkymä etelän suuntaan.

Yleisradion toinen lukumaraton, Muumit-lukumaraton, järjestettiin 30.tammikuuta-1. helmikuuta 2026 ja siinä luettiin kaikki Tove Janssonin yhdeksän pitkää Muumi-kirjaa. Suora lähetys Yle Areenassa ja Teemalla kesti noin 30 tuntia, ja öitä lukuun ottamatta teoksia luettiin koko viikonlopun ajan. Mukana oli 130 lukijaa. Luenta aloitettiin Tove Janssonin talleenteelta tulevalla äänellä. Livelukijoiden osuuden aloitti Tasavallan presidentti Alexander Stubb. Muita lukijoita olivat muun muassaLinda Lampenius, ex-pääministeri Sanna Marin, jääkiekkoilija Marko Anttila, kirjailija Iida Turpeinen, näyttelijä Leena Uotila sekä muita näyttelijöitä, artisteja, juontajia, mediavaikuttajia, kirjailijoita ja urheilijoita. Muumit ja suuri Tuhotulva -kirja luettiin ruotsiksi, muut kirjat luettiin suomeksi. Tapahtuman juonsi näyttelijä-koomikko Christoffer Strandberg.

## Raamattumaraton
Kristillisissä piireissä on harrastettu samankaltaista toimintaa Raamattumaratonin, lukutalkoiden tai lukuviestin nimellä. Tällöin yleisöllä on vapaa pääsy kirkkoon kuuntelemaan, kun vapaaehtoiset lukevat ääneen Raamattua esimerkiksi puoli tuntia kerrallaan, kunnes lukija vaihtuu. Luku-urakka pyritään usein viemään päätökseen suureen kirkolliseen tapahtumaan kuten pääsiäisyön messuun mennessä. Esimerkiksi Savonlinnan Pikkukirkossa luettiin pääsiäisen 1993 alla Raamattua niin, että jokaisessa kahden tunnin mittaisessa lukuvuorossa oli yksi seurakuntien työntekijä, hänen kutsumansa seurakuntalainen sekä kaksi kutsutun nimeämää lukijaa.

## Muita merkityksiä
Lukumaratoniksi, lukutalkoiksi tai lukuviestiksi kutsutaan myös erilaisia lasten ja nuorten lukutaitoa ja -intoa edistäviä hankkeita, joissa esimerkiksi vapaaehtoiset lukevat lastenkirjoja ääneen tai koululainen sitoutuu lukemaan itsekseen useita kirjoja tietyssä ajassa.

## Lähteet